b'\n_START_ARTICLE_\nEt Andet Universitet\n_START_SECTION_\nStruktur\n_START_PARAGRAPH_\nEt Andet Universitet har ingen formel ledelse, men er i stedet baseret p\xc3\xa5 en flad, basisdemokratisk struktur med valgte talspersoner, der administrerer de praktiske anliggende omkring kontakt til pressen og offentligheden generelt. Bev\xc3\xa6gelsens h\xc3\xb8jeste demokratiske myndighed er det nationale storm\xc3\xb8de, der forel\xc3\xb8big har v\xc3\xa6ret afholdt en enkelt gang. De forskellige lokalgrupper har fuld autonomi inden for de rammer, som fastl\xc3\xa6gges af det nationale storm\xc3\xb8des beslutninger. P\xc3\xa5 de enkelte universiteter er den h\xc3\xb8jeste demokratiske myndighed lokale storm\xc3\xb8der. Alle fremm\xc3\xb8dte ved disse storm\xc3\xb8der har tale- og stemmeret.\n_START_SECTION_\nId\xc3\xa9grundlag\n_START_PARAGRAPH_\nEt Andet Universitet mener, at der i disse \xc3\xa5r sker en afvikling af det klassiske universitet som f\xc3\xb8lge af stram styring fra skiftende regeringer og p\xc3\xa5 grund af det private erhvervslivs krav til uddannelsessystemet. I f\xc3\xb8lge bev\xc3\xa6gelsen betyder det, at eksterne akt\xc3\xb8rer og m\xc3\xa5ls\xc3\xa6tninger, som er fremmede for universitets oprindelige form\xc3\xa5l, har vundet indpas:_NEWLINE_\xe2\x80\x9dGrunden til, at vi protesterer, er universitetets nu mange\xc3\xa5rige udvikling fra en vidensinstitution, hvor kritisk t\xc3\xa6nkende mennesker uddanner sig i frie forskningsf\xc3\xa6llesskaber, til en universitetsfabrik, hvor der skal produceres studerende s\xc3\xa5 hurtigt som muligt, og hvor form\xc3\xa5let ikke er kritisk t\xc3\xa6nkning og viden i sig selv, men derimod erhvervslivets krav og behov.\xe2\x80\x9d_NEWLINE_Som f\xc3\xb8lge deraf er Et Andet Universitet ogs\xc3\xa5 imod universitetsloven fra 2003, hvor det tidligere system med universitetsledelser valgt af studerende og ansatte afl\xc3\xb8stes af bestyrelser med flertal af eksternt udpegede medlemmer. Bev\xc3\xa6gelsen opfatter fremdriftsreformen og dimensioneringsplanen som symptomer p\xc3\xa5 den generelle udvikling, hvor det klassiske universitetsideal erstattes af en \xe2\x80\x9dvidensfabrik\xe2\x80\x9d:_NEWLINE_\xe2\x80\x9dUniversitetsdemokratiet er afskaffet og erstattet af central detailstyring og udemokratisk management-ledelse. Fremdriftsreformen og dimensioneringsplanen er de to seneste eksempler herp\xc3\xa5.\xe2\x80\x9d_NEWLINE_I stedet \xc3\xb8nsker bev\xc3\xa6gelsen det, den kalder \xe2\x80\x9det autonomt, demokratisk universitet, hvor viden, dannelse og forskning er grundlaget.\xe2\x80\x9d For at opn\xc3\xa5 dette vil bev\xc3\xa6gelsen politisere universiteterne for at skabe et rum, hvor kampen mod det, den ser som en afvikling og markedsg\xc3\xb8relse af universiteterne, kan foreg\xc3\xa5:_NEWLINE_\xe2\x80\x9dLige nu er universitetet ikke en politisk kampplads, ikke engang et forhandlingsrum. Hverken de studerende eller universitetets ansatte bliver h\xc3\xb8rt. Vi m\xc3\xa5 bek\xc3\xa6mpe politikeres og bureaukraters invasion af universitetet. Vi m\xc3\xa5 obstruere ethvert fors\xc3\xb8g p\xc3\xa5 at \xc3\xb8del\xc3\xa6gge universitetet, som det sker lige nu i fremdriftens navn. Vi m\xc3\xa5 organisere os i nye f\xc3\xa6llesskaber. Universitetet er en kampplads.\xe2\x80\x9d_NEWLINE_Selv om Et Andet Universitet ogs\xc3\xa5 benytter mere traditionelle politiske metoder s\xc3\xa5som offentlige m\xc3\xb8der og demonstrationer, ser bev\xc3\xa6gelsen blokaden som en s\xc3\xa6rlig velegnet protestform i forhold til aktuelle situation p\xc3\xa5 universiteterne:_NEWLINE_\xe2\x80\x9dVi har med blokaden skabt et rum, som er det universitet, vi \xc3\xb8nsker os. Det er en m\xc3\xa5de at g\xc3\xb8re opm\xc3\xa6rksom p\xc3\xa5, at tingene kunne v\xc3\xa6re anderledes, hvis folk reagerede og faktisk protesterede imod forringelser og erhvervsligg\xc3\xb8relsen af universitetet\xe2\x80\x9d.\n_START_SECTION_\nHistorie og aktioner\n_START_PARAGRAPH_\nEt Andet Universitet opstod i sommeren 2013 p\xc3\xa5 K\xc3\xb8benhavns Universitet Amager (KUA) ved en blokade efter vedtagelsen af fremdriftsreformen. Det nystartede initiativ kritiserede desuden Studenterr\xc3\xa5det p\xc3\xa5 K\xc3\xb8benhavns Universitet for at have opgivet kampen mod fremdriftsreformen for hurtigt ved i februar 2014 at indg\xc3\xa5 en aftale med den lokale universitetsledelse om studiefremdrift. En af initiativtagerne til Et Andet Universitet udtalte s\xc3\xa5ledes til elev- og studenterbladet Momentum:_NEWLINE_"Jeg tror, der er mange som virkelig engagerede sig og s\xc3\xa5 mange muligheder i protestbev\xc3\xa6gelsen og som nu f\xc3\xb8ler sig lidt snydt. Men jeg tror ogs\xc3\xa5, at vi under protesten fandt ud af, at vi ikke bare g\xc3\xb8r opr\xc3\xb8r mod reformen, men mod en bredere m\xc3\xa5de at t\xc3\xa6nke og strukturere universitetet p\xc3\xa5 i dag - deraf navnet et andet universitet\xe2\x80\x9d._NEWLINE_I november 2014 spredte bev\xc3\xa6gelsen sig til Aarhus Universitet, hvor det lokale rektorat blev blokeret af studerende samtidig med Institut for Erkendelse, Medier og Formidling p\xc3\xa5 K\xc3\xb8benhavns Universitet Amager (KUA). F\xc3\xb8rstn\xc3\xa6vnte sted gav ledelsen oprindeligt sin opbakning til de studerendes aktion, mens fakultetsdirekt\xc3\xb8ren sidstn\xc3\xa6vnte sted truede de studerende med udsmidning fra universitet; en trussel fakultetsdirekt\xc3\xb8ren dog efterf\xc3\xb8lgende i en pressemeddelelse afviste at have fremsat. P\xc3\xa5 KUA oph\xc3\xa6vede de studerende blokaden efter 5 dage, mens den p\xc3\xa5 AU blev ryddet af politiet om natten en dag senere._NEWLINE_Efterf\xc3\xb8lgende blokerede Et Andet Universitet to pr\xc3\xa6sentationskonferencer med det regerings-nedsatte "Udvalg for Kvalitet og Relevans i de Videreg\xc3\xa5ende Uddannelser" (i offentligheden bedre kendt som Kvalitetsudvalget) p\xc3\xa5 henholdsvis Aarhus Universitet og Metropol. I den forbindelse bem\xc3\xa6rkede JP Aarhus med henvisning til tidligere tiders studenteropr\xc3\xb8r, at aktionen p\xc3\xa5 Aarhus Universitet havde \xe2\x80\x9det strejf af 1968\xe2\x80\x9d._NEWLINE_Bev\xc3\xa6gelsen begrundede selv berettigelsen af disse blokader med, at man ikke ville anerkende det, man ans\xc3\xa5 for Kvalitetsudvalgets privilegerede position i debatten:_NEWLINE_\xe2\x80\x9dDet er ikke udvalgsmedlemmernes ret til at ytre sig, som vi angriber, men derimod den s\xc3\xa6rlige og privilegerede position og magt, som de har over vores, dvs. de studerendes og de ansattes, universitet. Udvalget har automatisk en stemme, og den stemme bliver h\xc3\xb8rt \xe2\x80\x94 vi, derimod, bliver n\xc3\xb8dt til at tilk\xc3\xa6mpe os en stemme. Det er, hvad vi g\xc3\xb8r i morgen.\xe2\x80\x9d_NEWLINE_B\xc3\xa5de p\xc3\xa5 Aarhus Universitet og Metropol valgte ledelsen at tilkalde politiet for at f\xc3\xa5 ryddet blokaderne af Kvalitetsudvalget. P\xc3\xa5 Aarhus Universitet medf\xc3\xb8rte det sigtelse af 19 studerende efter paragraffen om \xe2\x80\x9dhusfredskr\xc3\xa6nkelse\xe2\x80\x9d. Efter kritik fra bl.a. Et Andet Universitet selv, Danske Studerendes F\xc3\xa6llesr\xc3\xa5d (DSF), Studenterr\xc3\xa5det p\xc3\xa5 Aarhus Universitet og Enhedslisten, trak universitetsledelsen dog politianmeldelsen tilbage. Efterf\xc3\xb8lgende frafaldte \xc3\x98stjyllands Politi sigtelsen mod de studerende. I starten af december 2014 n\xc3\xa5ede bev\xc3\xa6gelsen til Roskilde Universitet (RUC) i forbindelse med en tre dage lang blokade af rektoratet._NEWLINE_12. januar 2015 tr\xc3\xa6ngte aktivister fra Et Andet Universitet ind til et lukket \xe2\x80\x9ddialogm\xc3\xb8de\xe2\x80\x9d p\xc3\xa5 Aarhus R\xc3\xa5dhus mellem uddannelses- og forskningsminister Sofie Carsten Nielsen og repr\xc3\xa6sentanter for lokale uddannelsesinstitutioner. Her holdt aktivisterne en tale foran forsamlingen, inden de syngende forlod stedet. Der ud over har Et Andet Universitet flere gange aktioneret i forbindelse med m\xc3\xb8der i universitetsbestyrelserne, som bev\xc3\xa6gelsen opfatter som illegitime, bl.a. p\xc3\xa5 grund af det ikke-valgte, eksterne flertal. \xe2\x80\x9dStudenteropr\xc3\xb8r ulmer\xe2\x80\x9d hed det i \xc3\x85rhus Stiftstidendes forsidehistorie 18. december 2014, dagen efter en af disse aktioner p\xc3\xa5 AU. P\xc3\xa5 RUC har Et Andet Universitet i marts 2015 aktioneret til fordel for fyringstruet personale. P\xc3\xa5 et bestyrelsesm\xc3\xb8de p\xc3\xa5 universitetet 25. marts udtalte en af bev\xc3\xa6gelsens talspersoner bl.a.:_NEWLINE_\xe2\x80\x9dDet er direkte hyklerisk at blive ved med at fokusere p\xc3\xa5 kvalitet i uddannelserne, samtidig med at man fyrer det personale, der er helt centralt i dette arbejde og fors\xc3\xa6tter med at forringe deres vilk\xc3\xa5r\xe2\x80\x9d._NEWLINE_Fra 15. april blokerede bev\xc3\xa6gelse p\xc3\xa5 ny rektoraterne p\xc3\xa5 flere universiteter, nemlig K\xc3\xb8benhavns Universitet, Aarhus Universitet og Roskilde Universitet (RUC). Der var tale om koordineret aktion, som var blevet besluttet p\xc3\xa5 Et Andet Universitets nationale storm\xc3\xb8de 13.-15. marts i Aarhus. For at f\xc3\xa5 adgang til det afl\xc3\xa5ste rektorat, bad bev\xc3\xa6gelsen i Aarhus om et m\xc3\xb8de med universitetsledelsen, hvorefter de studerendes repr\xc3\xa6sentanter lukkede resten af de studerende ind i rektoratsbygningen. Det fik universitetsledelsen til atter at tilkalde politiet, som ryddede blokaden. I stedet holdt Et Andet Universitet Vandrehallen p\xc3\xa5 AU besat i en uge. P\xc3\xa5 RUC oph\xc3\xa6vede de studerende blokaden en dag senere, mens blokaden p\xc3\xa5 KU blev oph\xc3\xa6vet den 2. maj efter 18 dages bes\xc3\xa6ttelse._NEWLINE_Under blokaderne og bes\xc3\xa6ttelsen blev der gennemf\xc3\xb8rt et fagligt program, hvilket i f\xc3\xb8lge bev\xc3\xa6gelsen selv gjorde, at idealet om \'et andet universitet\' fysisk og praktisk blev til virkelighed under bes\xc3\xa6ttelsesdagene. Desuden blev der afholdt et "blokadebryllup", hvor deltagere kunne blive viet som blokadef\xc3\xa6lder i det frie og demokratiske universitets \xc3\xa5nd.\n_START_SECTION_\nKritik\n_START_PARAGRAPH_\nEt Andet Universitet er bl.a. blevet kritiseret af Konservative Studerende, der har kaldt bev\xc3\xa6gelsens blokader for \xe2\x80\x9dudemokratiske\xe2\x80\x9d og anklaget bev\xc3\xa6gelsen for at v\xc3\xa6re en del af \xe2\x80\x9dden yderste venstrefl\xc3\xb8j\xe2\x80\x9d:_NEWLINE_\xe2\x80\x9dKonservative Studerende mener ikke, at KU skal v\xc3\xa6re en politisk kampplads for antidemokrater. . . Hos Konservative Studerende er vi til enhver tid mod blokade af studerendes undervisning, hvad enten det er \xe2\x80\x9dEt andet Universitet\xe2\x80\x9d, Studenterr\xc3\xa5det eller andre som benytter sig af denne metode."_NEWLINE_Et Andet Universitet har ogs\xc3\xa5 m\xc3\xb8dt kritik fra den socialdemokratiske studenterforening Frit Forum, der har opfordret bev\xc3\xa6gelsen til at s\xc3\xb8ge \xe2\x80\x9dindflydelse gennem de demokratiske organer . . . i stedet for at modarbejde dem ved at deltage i blokader mv.\xe2\x80\x9d Frit Forum mener endvidere, at EAU\'s kritik er rettet "mod de forkerte. Reformerne er vedtaget p\xc3\xa5 Christiansborg og ikke af ledelsen p\xc3\xa5 AU."_NEWLINE_Rektor p\xc3\xa5 Aarhus Universitet Brian Bech Nielsen har desuden h\xc3\xa6vdet, at bev\xc3\xa6gelsen med blokader benytter en metode, han ikke mener er en del af det, han kalder \xe2\x80\x9dden demokratiske v\xc3\xa6rkt\xc3\xb8jskasse\xe2\x80\x9d. Ligeledes har Hanne Leth Andersen, rektor p\xc3\xa5 RUC, opfordret Et Andet Universitet til i h\xc3\xb8jere grad at bruge \xe2\x80\x9dde formelle kanaler, hvor man kan formulere sin kritik. De kanaler skal man have respekt for\xe2\x80\x9d. Desuden har flere af universitetsledelserne givet udtryk for, at bev\xc3\xa6gelsen i stedet burde aktionere direkte mod regeringen og det flertal i Folketinget, som har vedtaget reformerne.\n_START_SECTION_\nSt\xc3\xb8tte\n_START_PARAGRAPH_\nI forbindelse med universitetsblokaderne i november 2014 skrev Dagbladet Politikens litteraturredakt\xc3\xb8r Jes Stein Pedersen, at de studerende \xe2\x80\x9dk\xc3\xa6mper for retten til danne og uddanne sig dybt og bredt. De er p\xc3\xa5 barrikaderne for den s\xc3\xa6rlige erkendelse, b\xc3\xa5ret b\xc3\xa5de af fornuft og f\xc3\xb8lelse, som opst\xc3\xa5r n\xc3\xa5r de tr\xc3\xa6nede sanser og det tr\xc3\xa6nede sind m\xc3\xb8der omverdenen. De k\xc3\xa6mper for, at de humanistiske dannelsesidealer, som er med til at skabe myndige og kritiske borgere, har plads p\xc3\xa5 de lange videreg\xc3\xa5ende uddannelser.\xe2\x80\x9d I Dagbladet Information skrev Center for Vild Analyse, at det \xe2\x80\x9dvirker. . . mere og mere som om, at kun denne k\xc3\xa6rlige, destruktive og potentielt selvopofrende radikalitet kan r\xc3\xa5be magten op for en stund, i dens visions- og k\xc3\xa6rlighedsl\xc3\xb8se ambition om at lave universitetet om til et kinder\xc3\xa6g.\xe2\x80\x9d_NEWLINE_Tabish Khair, lektor i engelsk p\xc3\xa5 Aarhus Universitet, udtrykte sin st\xc3\xb8tte i en tale ved bev\xc3\xa6gelsens demonstration 19. november 2014 i Aarhus, hvor han sagde: ". . . der [er] brug for at r\xc3\xa5be op,\xc2\xa0ikke kun for vores fag, men for viden. R\xc3\xa5be op for det, der g\xc3\xb8r universitetet til, hvad det har v\xc3\xa6ret siden det moderne universitets begyndelse i det 18. \xc3\xa5rhundrede.\xc2\xa0Som Johann Gottlieb Fichte, en af de f\xc3\xb8rste t\xc3\xa6nkere til at diskutere det moderne universitet, sagde det i 1807, s\xc3\xa5 eksisterer universitet ikke for at viderebringe information, men for at l\xc3\xa6re den studerende selv at ud\xc3\xb8ve den kritiske t\xc3\xa6nkning, foruden hvilken information alligevel slet ikke ville kunne forst\xc3\xa5s. Den kritiske t\xc3\xa6nkning opst\xc3\xa5r med viden \xe2\x80\x93 og omvendt."_NEWLINE_Et Andet Universitet fik ogs\xc3\xa5 opbakning fra debatt\xc3\xb8ren og forfatteren Rune Engelbreth Larsen, der i Dagbladet Politiken bl.a. skrev: \xe2\x80\x9dK\xc3\xa6re studerende. Lyt ikke til forskningsministeren. Lyt for alt i verden ikke til tids\xc3\xa5nden. Find dig selv. F\xc3\xb8lg dit eget hjerte. Lyt til din egen hjerne. Find dig ikke i, hvad politiske emballager dikterer. Stud\xc3\xa9r det, du vil. Fors\xc3\xb8ger de at presse dig til andet? Protest\xc3\xa9r. Aktion\xc3\xa9r. Blok\xc3\xa9r. Der er brug for \'Et Andet Universitet\'.\xe2\x80\x9d_NEWLINE_Curt S\xc3\xb8rensen, Professor Emeritus ved Statskundskab p\xc3\xa5 Aarhus Universitet, st\xc3\xb8ttede ligeledes de studerende:_NEWLINE_\xe2\x80\x9dI aktionerende studenter her p\xc3\xa5 Aarhus Universitet k\xc3\xa6mper en tredobbelt kamp: for at frig\xc3\xb8re jer selv og sikre jeres ungdoms frie udfoldelse p\xc3\xa5 egne pr\xc3\xa6misser, for at genrejse det frie, videnskabelige universitet og for at frig\xc3\xb8re det sociale liv fra konkurrencestatens og den helt l\xc3\xb8sslupne kapitalismes destruktive deformation af samfundet samt ensretning af alle form\xc3\xa5l og institutioner.\xe2\x80\x9d_NEWLINE_Forfatteren og billedkunstneren Jakob Jakobsen meldte sig ogs\xc3\xa5 i koret af st\xc3\xb8tter:_NEWLINE_"De studerende fra Et Andet Universitet blev . . . fjernet af politiet, selv om de ikke er s\xc3\xa6rlig militante \xe2\x80\x93 deres blokade er en ret fredelig m\xc3\xa5de at p\xc3\xa5pege, at de ikke er inviteret med til udvalgsm\xc3\xb8derne. Deres eneste mulighed for at deltage er at s\xc3\xa6tte deres kroppe foran d\xc3\xb8ren", udtalte han s\xc3\xa5ledes i et interview med Dagbladet Information._NEWLINE_P\xc3\xa5 Aarhus Universitet udsendte 39 Ph.d.-studerende i november 2014 en st\xc3\xb8tteerkl\xc3\xa6ring til Et Andet Universitet: \xe2\x80\x9d...vi bakker op om Et andet Universitets krav: 1. at f\xc3\xa5 trukket Fremdriftsreformen og Dimensioneringsplanen tilbage, 2. at sikre, at universitetet igen kan blive et sted, hvor videnskab og faglighed er de prim\xc3\xa6re form\xc3\xa5l . . . Vi opfordrer samtidig det \xc3\xb8vrige videnskabelige personale ved Aarhus Universitet og de \xc3\xb8vrige af landets universiteter til at bakke op om de studerende, heriblandt Et Andet Universitet, og de initiativer, der tages til at skabe en \xc3\xa5ben debat om universitetets rolle og form\xc3\xa5l.\xe2\x80\x9d_NEWLINE_I december 2014 sendte 159 Ph.d.-studerende og ansatte ved RUC ligeledes et st\xc3\xb8ttebrev til Et Andet Universitet, hvori der bl.a. stod:_NEWLINE_\xe2\x80\x9dVi vil gerne udtrykke vores fulde st\xc3\xb8tte til de studerendes kamp for Et andet universitet. Deres mobilisering er et klart udtryk for, at vi har med t\xc3\xa6nkende og agerende mennesker at g\xc3\xb8re, som ser det som en central del af deres rolle i samfundet, at skabe rum for demokrati og nyt\xc3\xa6nkning n\xc3\xa5r rammerne sn\xc3\xa6vres ind. Vi mener at b\xc3\xa5de de studerende og ansatte skal inkluderes i beslutningsprocesser, b\xc3\xa5de p\xc3\xa5 universitet og i det politiske liv.\xe2\x80\x9d\n_START_SECTION_\nInternationalt samarbejde\n_START_PARAGRAPH_\nEt Andet Universitet har desuden modtaget st\xc3\xb8tte fra den internationale studenterbev\xc3\xa6gelse, lige som EAU har sendt st\xc3\xb8tteerkl\xc3\xa6ringer til studentergrupper- og protester i andre lande. Et Andet Universitet ser sig selv som del af en st\xc3\xb8rre international bev\xc3\xa6gelse imod erhvervstyring, social ulighed og manglende demokrati p\xc3\xa5 universiteterne. De internationale studenterprotester samler sig om symbolet "The Red Square", som i f\xc3\xb8lge dem symboliserer den f\xc3\xa6lles kamp for det frie og demokratiske universitet._NEWLINE_"A red square of felt was widely adopted as a symbol during the 2012 students protests for free education in Quebec, Canada, as a play on the saying "being squarely in the red", which means to have a great amount of (student) debt. The red square has gone on to become an international sign of student protest, representing the vision of an open and free university. Not just free as in costing no money, but more generally as in liberated and open to free thinking."_NEWLINE_I Aarhus har Et Andet Universitet flere gange malet den r\xc3\xb8de firkant forskellige steder p\xc3\xa5 campus, som universitetsledelsen dog har beordret fjernet hurtigt igen, hvilket bev\xc3\xa6gelsen opfatter som en indskr\xc3\xa6nkning af sin demokratiske rettighed til at ytre sig politisk. Om betydningen af symbolet den r\xc3\xb8de firkant og ledelsens reaktion p\xc3\xa5 denne skrev bev\xc3\xa6gelsen 24. april 2015:_NEWLINE_"I g\xc3\xa5r blev The Red Square p\xc3\xa5 pladsen foran Studenternes Hus fjernet. I dag er det r\xc3\xb8de kvadrat dukket op igen._NEWLINE__NEWLINE_I g\xc3\xa5r blev vores demokratiske ret til at ytre os endnu engang begr\xc3\xa6nset. Igen blev vores stemme overset og undermineret. I dag tager vi retten tilbage og bliver h\xc3\xb8rt. I g\xc3\xa5r viste ledelsen p\xc3\xa5 AU, at de frygter kridtmaleri, fordi de frygter studerende, der r\xc3\xa5ber op og kr\xc3\xa6ver deres ret til at blive h\xc3\xb8rt. I dag viser vi dem, at deres frygt er reel. The Red Square er en solidaritetserkl\xc3\xa6ring til de internationale studenterprotester. The Red Square er et symbol mod erhvervsdiktatur og manglende ligestilling. The Red Square er en kritik af det ikke-eksisterende demokrati p\xc3\xa5 universiteterne. KAMPEN FORTS\xc3\x86TTER! FOR ET FRIT OG DEMOKRATISK UNIVERSITET!"'